ผู้ถือหุ้นร้องดีเอสไอสอบก๊วนสูบ‘ปิคนิค’
ผู้ถือหุ้นร้องดีเอสไอ ตรวจสอบปิคนิคหลังพบความไม่ชอบมาพากล ดีเอสไอ
13 ก.ย. 2554

ผู้ถือหุ้นร้องดีเอสไอ ตรวจสอบปิคนิคหลังพบความไม่ชอบมาพากล ดีเอสไอ 
รับลูกเข้าตรวจสอบหากพบผิดดำเนินคดีทันที นายธาริต เพ็งดิษฐ์ อธิบดีกรมสอบสวนคดีพิเศษ (DSI) เปิดเผยว่า สัปดาห์ที่ผ่านมา มีผู้ถือหุ้นบริษัทปิคนิค คอร์ปอเรชั่น (PICNI) จำนวน 2 ราย เข้ายื่นคำร้องให้ดีเอสไอ ตรวจสอบบริษัท ปิคนิคฯ ว่าจะมีการดำเนินการที่ไม่ถูกต้อง ซึ่งดีเอสไอ ได้รับคำร้องและจะดำเนินการตรวจสอบตามคำร้องต่อไป
หากพบว่ามีความผิดก็จะดำเนินคดีต่อไป โดยไม่ต้องขอเป็นคดีพิเศษ เนื่องจากเป็นคดีที่อยู่ในบัญชีท้ายพระราชบัญญัติอยู่แล้ว
“ดีเอสไอ ยังไม่ได้รับเป็นคดีพิเศษ เพราะต้องตรวจสอบตามคำร้องก่อนว่ามีมูลหรือไม่ หากพบว่าผิดตามขั้นตอนก็ต้องดำเนินคดีตามกฎหมายต่อไป” นายธาริต กล่าว
นายวิชัย ทองแตง ทนายความชื่อดังซึ่งเป็น 1 ในกลุ่มทุนใหม่ที่จะเพิ่มทุนใน ปิคนิคฯ กล่าวว่า ถึงขณะนี้ธนาคารเจ้าหนี้ยังไม่ให้คำตอบตัดสินว่าจะรับเงินจากกลุ่มผู้ร่วมทุน นายวิชัย หรือไม่ และไม่มีสัญญาณใดๆ จากธนาคารเจ้าหนี้ โดยกลุ่มของนายวิชัย ยังไม่ได้ถอนวงเงินสินเชื่อที่ธนาคารธนชาต และธนาคารกรุงศรีอยุธยาให้แต่อย่างใด
“เรามองในแง่นักธุรกิจ เงินกองอยู่ตรงหน้าเฉยๆ ทำให้เสียโอกาส ณ วันนี้ ผมคิดว่าจะตัดสินใจแล้วว่าจะเดินหน้าซื้อต่อหรือไม่ เราต้องการ (เพิ่มทุน) แต่แบงก์ไม่เอาเงินบริสุทธิ์ ถามไปก็นิ่ง” นายวิชัย กล่าวและว่า ไม่ทราบเรื่องนักลงทุนไปร้องดีเอสไอให้ตรวจสอบ แต่ถือเป็นเรื่องที่ดี